Vroue-trust, Avon takel verbale mishandeling in SAArgieffoto. (Foto: Unsplash) Die 1000 Vroue-trust het met die internasionale skoonheidsmaatskappy Avon hande gevat om bewustheid te kweek van verbale en emosionele mishandeling van vroue in Suid-Afrika. Die trust is ŉ organisasie wat daarop fokus om bewustheid te skep oor geslagsgebaseerde geweld, verkragting en mishandeling, en rus gemeenskappe toe met vaardighede en kennis om vroue wat geslagsgebaseerde geweld oorleef, te ondersteun. Oor die afgelope 15 jaar het Avon meer as R1,2 miljard bewillig om veldtogte te befonds wat daarop gemik is om geweld teen vroue te bekamp. Avon het ook met hulle skenkings aan niewinsgewende organisasies ondersteuning aan altesaam 14,2 miljoen vroue gebied. Avon se navorsing het getoon dat een uit elke vyf vroue wêreldwyd voortdurend onderwerp word aan verbale mishandeling deur ŉ lewensmaat. Daarby word altesaam 60% van Suid-Afrikaanse vroue tussen die ouderdomme van 45 en 54 jaar aan die hoogste vorms van verbale mishandeling in hulle verhoudings onderwerp. Verbale mishandeling verwys na die wyse waarop ŉ persoon woorde gebruik om iemand anders leed aan te doen. Dis een taktiek in ŉ reeks van doelbewuste gedragspatrone wat een persoon gebruik om beheer te verkry oor iemand anders in ŉ verhouding. Verbale mishandeling is ŉ aspek van sielkundige mishandeling, waarna daar ook verwys word as emosionele mishandeling. Dit word gekenmerk deur beledigings, etikettering, afknouery, kritiek en ander ondermynende taal wat daarop gemik is om die ander persoon te intimideer, bang te maak, te degradeer en die gevoel van eiewaarde af te takel. Tina Thiart, ŉ trustee van die 1000 Vroue-trust, sê die navorsing deur die trust se fasiliteerders dui daarop dat 80% van vroue nie verbale mishandeling aanmeld nie omdat hulle geen letsel het wat bewys hulle word mishandel nie. “Ons moedig egter vroue aan om alle vorme van verbale mishandeling in ons gemeenskappe aan te meld en ons verbind ons daartoe om alle mishandeling, geldelike mishandeling inkluis, aan te meld.” Daar is etlike vorme van verbale en emosionele mishandeling, soos “negging”, “love bombing”, “gaslighting”, manipulasie en emosionele afpersing, wat ŉ vernietigende impak het op vroue in die land. “Love bombing is ŉ manipulerende taktiek wat gebeur wanneer iemand jou oorlaai met toegeneentheid, bewondering, geskenke en liefde ten einde jou gedrag te beheer,” verduidelik Thiart. “Dit sluit in dat iemand jou oorlaai met geskenke en voortdurend jou lof besing. Hulle wil konstant in kontak met jou wees en raak ontsteld wanneer jy grense trek.” ŉ Ander ekstreme vorm van mishandeling is sogenaamde gaslighting. Dit beteken jy manipuleer iemand totdat hulle hul eie geestesgesondheid bevraagteken. Negging is ŉ daad van emosionele manipulasie wat daarop gemik is om jou te laat sleg voel oor jouself. Een vorm hiervan is ŉ dubbelsinnige kompliment. Iemand sal byvoorbeeld sê jy lyk baie mooi, maar dat hy nooit dapper genoeg sal wees om sy hare soos jy te dra met so ŉ gesigsvorm nie. Hulle vergelyk jou ook met ander mense, soos om te sê: “Jou suster lyk so goed. Dalk moet jy haar voorbeeld volg en liggaamsoefeninge begin doen.” Hulle beledig jou deur vrae te vra soos: “Moenie dit wat ek vra, verkeerd verstaan nie, maar gaan jy dit alles alleen opeet?” Emosionele afpersing is ŉ disfunksionele vorm van manipulasie wat gebruik word om ander mense af te dreig. Die ondertoon van hierdie emosionele afpersing is dat “as jy nie doen wat ek wil hê wanneer ek dit wil hê nie, sal jy dit ontgeld”. “Verbale mishandeling het verreikende gevolge omdat die letsels van hierdie behandeling onsigbaar is. Desondanks loop die slagoffers deur onder die traumatiese ervarings waarin hulle verkleineer en afgetakel word,” sê Mafahle Mareletse, besturende direkteur van Avon in Turkye, die Midde-Ooste en Afrika. “Die vroue wat aan die ontvangkant van verbale mishandeling is, voel dikwels alleen en hulpeloos. Mense wat hulle aan hierdie vorm van mishandeling skuldig maak, hou dikwels nie daar op nie, maar begin later hul slagoffers fisieke leed aandoen of maak hulle selfs dood. “Deur middel van hierdie veldtog wil ons die krag van ons platforms, ons verhoudings en ons reikwydte gebruik om ŉ wêreld te skep wat vriendelik en veilig is vir die kwesbaarste lede van ons gemeenskap en ŉ wêreld help bou wat vry is van alle vorme van mishandeling.” Thiart sê emosionele en verbale mishandeling het ŉ enorme sielkundige uitwerking op vroue, onder andere vrees, angstigheid, depressie, stres, slaap- en eetversteurings, alkohol- en dwelmverslawing en selfmoord. “Hierdie vorme van mishandeling maak dit onmoontlik om die ideaal van geslagsgelykheid in Suid-Afrika te bereik deur alle vorme van geweld teen vroue en meisies uit die weg te ruim,” het Thiart bygevoeg. “In Suid-Afrika se strewe na ekonomiese groei weens die Covid-19-pandemie, kan ons nie vergeet watter impak geslagsgeweld het nie. Konserwatief bereken kos geslagsgebaseerde geweld die land jaarliks tussen R28,4 miljard en R42,4 miljard – of tussen 0,9% en 1,3% van die bruto binnelandse produk.” Nkgokeng Phetla, interne kommunikasie-spesialis van Avon Suid-Afrika, sê die maatskappy nooi Suid-Afrikaners uit om hulle petisie te onderteken om nee te sê vir dié vorm van mishandeling en vernietigende impak daarvan op die lange duur. “Suid-Afrikaners kan ŉ wêreld van wedersydse respek skep en help om ŉ einde aan verbale mishandeling en geslagsgebaseerde geweld te bring.”